b'\n_START_ARTICLE_\nAnica Perpar\n_START_SECTION_\n\xc5\xbdivljenje\n_START_PARAGRAPH_\nZgodnja otro\xc5\xa1ka leta je pre\xc5\xbeivela v Srbiji, nato pri babici v Gorjah, kasneje se je dru\xc5\xbeina preselila v Tolmin, kjer je obiskovala in zaklju\xc4\x8dila u\xc4\x8ditelji\xc5\xa1\xc4\x8de. Prvo slu\xc5\xbebo je dobila v Logu pod Mangartom, nato je do upokojitve u\xc4\x8dila na osnovni \xc5\xa1oli v Logatcu.\n_START_SECTION_\nLiteratura za odrasle\n_START_PARAGRAPH_\nPesmi je najprej objavljala v revijah Sodobnost, Primorska sre\xc4\x8danja, Knji\xc5\xbeevni listi, Reviji 2000, Mladiki in dunajskem Logu. V italijan\xc5\xa1\xc4\x8dini je nekaj pesmi iz\xc5\xa1lo v prevodu Jolke Mili\xc4\x8d v revijah Le voci della Luna, Perimmagine in Nuovo conrappunto, v nem\xc5\xa1\xc4\x8dini pa v prevodu Milene Merlak. Prvo pesni\xc5\xa1ko zbirko Paj\xc4\x8devinke je izdala v samozalo\xc5\xbebi, sledile so \xc5\xa1e \xc5\xa1tiri pesni\xc5\xa1ke zbirke. Irena Novak Popov je o njenih pesmih zapisala: "Neiz\xc4\x8drpana, prvinska, kultivirana govorica najprej predstavlja spomin na doma\xc4\x8de okolje, usode preprostih ljudi, njihove radosti in stiske, ob zgodovini in osebnih zgodbah odstira globlja bivanjska vpra\xc5\xa1anja, vse pa je uokvirjeno v estetizirane krajinske podobe, doma\xc4\x8dno naravo, mestne vedute in spomenike, presijane s \xc4\x8dustveno svetlobo." Goran Dekleva je o zbirki \xc5\xbdenske pesmi zabele\xc5\xbeil, da so "zapisne s svojevrstno senzibilnostjo, saj jih zaznamuje osebno obele\xc5\xbeen odnos do sveta" Napisala je tudi radijsko igro Slepi \xc4\x8das. Leta 2016 je bila za roman Jesen v Piranu nominirana za nagrado svetlobnica.\n_START_SECTION_\nLiteratura za otroke\n_START_PARAGRAPH_\nPesmi za otroke objavlja v revijah Cicido, Ciciban in Kekec. Objavila jih je tudi v knjigah. Nekaj otro\xc5\xa1kih pesmic je uglasbenih: \xc5\xbdabjo zgodbo je uglasbil Lojze Kranj\xc4\x8dan, Cici\xc5\xa1krata Larisa Vrhunc in Sre\xc4\x8danje Tadeja Vulc.'